Հիմնարկութեան մարդուժի կազմաւորումի գործին նաեւ կ՚աւելնայ մանկավարժական գործիքներու պատրաստման ծրագիրը, եւ այս բոլորը կը կատարուին՝ մեկնելով հիմնարկութեան սփիւռքակեդրոն քաղաքականութենէն եւ արեւմտահայերէնը այս քաղաքականութեան կորիզ նկատող յղացքէն: Տքթ. Փանոսեան շեշտեց, որ հիմնարկութիւնը յստակ տարբերակում կը դնէ հայերէնին եւ «հայեցի դաստիարակութեան» միջեւ եւ կ՚աշխատի որդեգրել այնպիսի ծրագիրներ, զորս լաւագոյնը կ՚արտացոլեն այս փիլիսոփայութիւնը եւ կը քաջալերեն լեզուի վերակենդանացումը տարբեր ոլորտներէ եւ մասնագիտական շրաջանակներէ ներս: